Góð þátttaka á sjóstangaveiðimót á Akranesi Sjóstangaveiðimót Sjóstang-veiðifélagsins Skipaskaga á Akranesi ( SjóSkip ) verður haldið nú á föstudag og laugardag . Mótið er liður í Íslandsmóti og koma keppendur víða að til þátttöku . Alls taka 34 veiðimenn þátt að þessu sinni og verður róið á ellefu bátum . Bátarnir leggja af stað til veiða frá Akraborgarbryggjunni kl. 06.00 að morgni föstudags og veitt er til kl. 14.00 þann dag . Misjafnt er hvenær bátarnir koma að landi og getur landstímið tekið frá hálfri klukkastund upp í rúmar tvær klukkustundir en flestir ættu að vera komnir í land milli kl. 15 og 16 . Á laugardeginum er lagt upp á sama tíma kl. 6.00 að morgni en þá er veitt til kl. 13.00 . Bátarnir verða því aðeins fyrr við bryggju á laugardeginum . Sjóstangaveiðifólk vonast til að sjá sem flesta á bryggjunni þegar bátarnir koma að landi báða dagana . Á laugardagskvöld er svo lokahóf mótsins á Gamla kaupfélaginu við Kirkjubraut þar sem veitt verða margvísleg verðlaun til veiðimanna og skipstjóra . Þetta er tuttugasta mótið sem SjóSkip heldur en félagið var stofnað 1994 og á því tuttugu ára afmæli á næsta ári .